དེ་དག་ལས་ཡར་ཀླུང་གི་སྣོད་བཅུད་མཚོ་དང་སྤྲ་ལས་བྱུང་བར་སྤྲོས་པའི་༼མ་ཎི་བཀའ་འབུམ་༽ནི་ཐོག་མར་ཚན་རིག་དང་མཐུན་རབས་ཀྱི་འུད་ཆེན་ཞིག་བསྒྲགས་ཀྱང༌།ས་འོག་ནས་ཐོན་པའི་རྫ་རུས་དག་གིས་དེ་ཉིད་འཕྲལ་མར་ཐེལ་ཚེའི་རྒྱས་སུ་བཏབ།དེ་ལྟར་ནའང་ད་སྐབས་ཞིབ་དཔྱོད་པར་ཁས་འཆེ་བ་དག་གིས་༼སྦ་བཞེད་༽ཟེར་ནས་བདེན་མདོག་བྱེད་ཀྱིན་སྣང་མོད་ཀྱང༌།དོན་དངོས་སུ་བོད་ཀྱི་ལོ་རྒྱུས་བཟོ་བཅོས་ཆེད་བཞེད་པ་མི་མཐུན་པའི་དབང་གིས་རྒྱལ་པོ་ཁྲི་སྲོང་གིས་༼རྒྱལ་བཞེད་༽དང་སྦ་གསལ་སྣང་གིས་༼སྦ་བཞེད་༽གཉིས་སོ་སོར་བརྩམས་པར་གྲགས།སྦ་ནི་པད་འབྱུང་ལ་མི་དད་པས་ལོ་རྒྱུས་བཅོས་པར་རྙིང་མ་པས་འདོད་ཀྱང་སོག་ཟློག་པས་བོན་བློན་གྱི་ཁ་གཏད་དུ་བྲིས་པར་བཞེད་སྟེ་དགགསྦ་ཡི་སྡོང་བསྡེབས་སུ་བླ་ཆེན་པོའི་༼བླ་བཞེད་༽ཀྱང་བྱུང༌།འོན་ཀྱང་ཁུ་སྟོན་གཡུང་དྲུང་གིས་༼ལོ་རྒྱུས་ཆེན་མོ་༽བྲིས་རྗེས་༼སྦ་བཞེད་༽ལ་ཆེ་འབྲིང་ཆུང་གསུམ་དང༌།ཞབས་བཏགས་མ།གཙང་མ།ལྷད་མ་ཟེར་བ་ཇི་སྙེད་ཅིག་ཀྱང་ཐོན།དེ་མཚུངས་བསམ་ཡས་བཀའ་ཐང་དང་བཀའ་གཙིགས་སོགས་ཀྱང་ཡོད་བཟོར་སྣང༌།ད་དུང་ཞབས་སུ་བཏགས་རྒྱུ་མ་དེའང་མུ་ཏིག་བཙན་པོ་དང་ཕྱི་དར་གྱི་སྐོར་སོགས་གང་ནས་བཏགས་མིན་ལ་མ་མཐུན་ཡང༌།བལྟས་ཚོད་ལ་མིག་སྔའི་༼སྦ་བཞེད་༽ཡོད་ཚད་ཀྱང་ཞབས་བཏགས་མ་རུ་སྣང་བས།དེ་དག་རྣལ་འབྱོར་པ་ཀུན་བློ་དང༌།ཁུ་སྟོན་བརྩོན་འགྲུས།དབུས་པ་བློ་གསལ་སོགས་ཀྱིས་མཛད་པའི་དོགས་གཞིའང་ལྷགགལ་ཏེ་སྦ་ཡིས་མཛད་ཚེ་སྦ་རིགས་ཡེ་དབང་རིན་ཆེན་ཁྲི་གཟིགས་གསུམ་ཡང་གསལ་སྣང་ཡིན་མིན་གྱི་འཁྲུན་ཐག་ཀྱང་མ་ཆད།